PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2000/ZK/1/1/103							Bratislava 2. 5. 2000

	Protimonopolný úrad Slovenskej republiky, I. výkonný odbor, v správnom konaní začatom na podnet Slovenskej asociácie petrolejárskeho priemyslu a obchodu, Mlynské nivy 48, Bratislava vo veci  posúdenia dohody obmedzujúcej súťaž (negatívny atest ) takto 

rozhodol :

	na základe § 12 ods. 4 písm. c) zákona č. 188/1994 Z.z. o ochrane hospodárskej súťaže v znení neskorších predpisov správne konanie zastavuje, pretože dôvod konania odpadol.

Odôvodnenie:

	Dňa 2. 3. 2000 obdržal Protimonopolný úrad Slovenskej republiky (ďalej len „úrad“) žiadosť Slovenskej asociácie petrolejárskeho priemyslu a obchodu, Mlynské nivy 48, Bratislava (ďalej len „SAPPO“) o posúdenie, či dohoda obmedzujúca súťaž - rozhodnutie SAPPO zo dňa 11. 11. 1999 vytvoriť pre svojich členov databázu neplatičov - spĺňa súčasne podmienky stanovené v § 5 ods. 1 písm. a) až d) zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon“).

	Novela zákona č. 121/2000 Z.z. upravila § 5 zákona, ako i právny inštitút negatívneho atestu. Nakoľko predmetné konanie o negatívnom ateste sa začalo pred účinnosťou novely č. 121/2000 Z.z. (13. 4. 2000), úrad v správnom konaní postupoval podľa pôvodného znenia § 5 zákona.

	SAPPO je záujmové profesijné združenie spoločností, ktoré v Slovenskej republike podnikajú v oblasti ťažby, spracovania, skladovania, prepravy a obchodu s ropou a ropnými výrobkami. Jedným zo základných zámerov SAPPO, okrem presadzovania spoločných cieľov, je systematické informovanie svojich členov o dlhodobých a krátkodobých javoch hospodárskeho vývoja.

	Z tohto dôvodu bolo v pláne práce SAPPO na rok 2000 navrhnuté aj zavedenie databázy neplatičov. Tento plán bol odsúhlasený mimoriadnym valným zhromaždením SAPPO dňa 11. 11. 1999.

	Databáza neplatičov má výlučne interný informatívny charakter a je určená len pre potreby členov SAPPO. Databáza pritom nepredstavuje základ pre zaujímanie jednotného diskriminačného postoja voči neplatiacim spoločnostiam. Neslúži ani ako súčasť dohody na uplatňovanie rozdielnych obchodných podmienok voči jednotlivým podnikateľom.

	Po dôkladnom preskúmaní predmetného rozhodnutia SAPPO prišiel úrad k záveru, že vytvorenie databázy neplatičov pre členov združenia nepredstavuje praktiku, ktorá by vo svojej podstate predstavovala dohodu obmedzujúcu súťaž v zmysle § 3 zákona,  ale sa jedná  len o nástroj ochrany spoločností združených v SAPPO.

	Listom č. 1155/PMÚ SR/2000 zo dňa 6. 4. 2000 úrad vyzval účastníka správneho konania, aby sa vyjadril k premetu konania a výsledkom vyšetrovania. Štatutárny zástupca SAPPO sa ústne vyjadril dňa 15. 4. 2000.

	Na základe uvedeného úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

									Ing. Ján Matuský
								riaditeľ I. výkonného odboru

Rozhodnutie sa doručí:

Slovenská asociácia petrolejárskeho priemyslu a obchodu
Ing. Eva Benešová
Mlynské nivy 48
813 09  Bratislava